Skaidrojums par konsolidēto valsts budžeta izpildi

# Vispārīgie principi

Valsts pamatbudžeta un speciālā budžeta izpildes pārskats sagatavots atbilstoši likuma “Par valsts budžetu 2024. gadam un budžeta ietvaru 2024., 2025. un 2026. gadam” II. nodaļai “Valsts budžets 2024. gadam” (turpmāk – Likums) un atbilstoši Likumā par budžetu un finanšu vadību noteiktajam. Pārskatā uzrādīta valsts budžeta, no valsts budžeta daļēji finansētu atvasinātu publisku personu un budžeta nefinansētu iestāžu budžetu izpilde 2024. gadā (turpmāk – valsts budžets).

Pārskatu par valsts budžeta, no valsts budžeta daļēji finansētu atvasinātu publisku personu un budžeta nefinansētu iestāžu budžeta izpildi (turpmāk – pārskats) veido, apkopojot un konsolidējot ministriju un citu centrālo valsts iestāžu sagatavotos budžeta izpildes pārskatus. Pārskati sagatavoti atbilstoši naudas plūsmas principam un tajos apkopota informācija par 2024. gada ieņēmumiem, izdevumiem atbilstoši ekonomiskajām un funkcionālajām kategorijām un budžeta finansēšanu.

Pārskatos sniegtai informācijai par valsts pamatbudžetu, valsts speciālo budžetu, no valsts budžeta daļēji finansētu atvasinātu publisku personu budžetu un budžeta nefinansētu iestāžu pamatdarbības budžeta izpildi un ziedojumiem un dāvinājumiem noteikts būtiskuma līmenis **75 000 000***euro* un **10 %** – absolūta vai relatīva vērtība, ar kuru sākot pārskatos sniedz skaidrojumu par attiecīgā budžeta izpildes posteņa izmaiņām salīdzinājumā ar iepriekšējo periodu. Procentuālās izmaiņas skaidrotas, ja tās pārsniedz 10%.

# Valsts konsolidētais budžets

Valsts konsolidētā budžeta ieņēmumi 2024. gadā ir 14 605,50 milj. *euro* vērtībā, kas ir par 1 298,7 milj. *euro* jeb 9,76 % vairāk nekā 2023. gadā. Detalizēta informācija skatāma 2024. gada pārskata 6. tabulā “Konsolidētais valsts budžeta izpildes pārskats”. Kopējie ieņēmumi attiecībā pret gada plānu ar izmaiņām ir izpildīti par 97,89 %. Lielāko daļu 2024. gada valsts budžeta ieņēmumos veido nodokļu ieņēmumi 11 219,5 milj. *euro* vērtībā, kas ir par 744,7 milj. *euro* jeb 7,11 % vairāk nekā 2023. gadā. Nenodokļu ieņēmumi 2024. gadā ir 1 198,5 milj. *euro* vērtībā, kas ir par 163,7 milj. *euro* jeb 15,82 % vairāk nekā 2023. gadā (skatīt 6.1. attēlu).

Valsts konsolidētā budžeta ieņēmumi –

**14 605 474 675** *euro*

6.1. attēls. Konsolidētie valsts budžeta ieņēmumi 2015. – 2024. gadā (milj. euro)

Maksas pakalpojumi un citi pašu ieņēmumi ir 355,7 milj. *euro* vērtībā, kas ir par 32,1 milj. *euro* jeb 9,92 % vairāk nekā 2023. gadā. Ārvalstu finanšu palīdzība saņemta 1 829,1 milj. *euro* vērtībā, kas ir par 358,4 milj. *euro* jeb 24,37 % vairāk nekā 2023. gadā. Transfertu ieņēmumi ir 1,6 milj. *euro* vērtībā, kas ir par 0,4 milj. *euro* jeb 18,37 % mazāk nekā 2023. gadā, saņemtie ziedojumi un dāvinājumi ir 1,1 milj. *euro* vērtībā, kas ir par 0,2 milj. *euro* jeb 21,27 % vairāk nekā 2023. gadā.

*6.1. tabula. Konsolidētā valsts budžeta ieņēmumu izmaiņas (euro)*

|  |  |  |  |  |  |
| --- | --- | --- | --- | --- | --- |
| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
|  | **IEŅĒMUMI KOPĀ** | **14 605 474 675** | **13 306 762 752** | **1 298 711 923** | **9.76** |
| 1.0. | Nodokļu ieņēmumi | 11 219 508 051 | 10 474 792 962 | 744 715 089 | 7.11 |
| 2.0. | Nenodokļu ieņēmumi | 1 198 459 567 | 1 034 801 429 | 163 658 138 | 15.82 |
| 3.0. | Maksas pakalpojumi un citi pašu ieņēmumi | 355 744 096 | 323 634 358 | 32 109 738 | 9.92 |
| 4.0. | Ārvalstu finanšu palīdzība | 1 829 100 204 | 1 470 700 350 | 358 399 854 | 24.37 |
| 5.0. | Transferti | 1 592 748 | 1 951 287 | -358 539 | -18.37 |
| 6.0. | Ziedojumi un dāvinājumi | 1 070 009 | 882 366 | 187 643 | 21.27 |
|  |  |  |  |  |  |

Valsts konsolidētā budžeta izdevumi 2024. gadā ir 15 257,5 milj. *euro* vērtībā, kas ir par 776,7 milj. *euro* jeb 5,36 % vairāk nekā 2023. gadā. Budžeta izpilde pret saimnieciskā gada plānu ar izmaiņām ir 90,55 %. Valsts konsolidētā budžeta izdevumu lielāko daļu atbilstoši ekonomiskajām kategorijām (turpmāk – EKK) veido uzturēšanas izdevumi 14 058,5 milj. *euro* vērtībā, kas ir par 643,6 milj. *euro* jeb 4,80 % vairāk nekā 2023. gadā. Kapitālie izdevumi ir 1 199,0 milj. *euro* vērtībā, kas ir par 133,1 milj. *euro* jeb 12,49 % vairāk nekā 2023. gadā (skatīt 6.2. attēlu).

Valsts konsolidētā budžeta izdevumi –


**15 257 522 638** *euro*

6.2. attēls. Konsolidētie valsts budžeta izdevumi 2015. – 2024 .gadā (milj. euro)

*6.2. tabula. Konsolidētā valsts budžeta izdevumu izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **II**. | **IZDEVUMI** | **15 257 522 638** | **14 480 806 468** | **776 716 170** | **5.36** |
| 1.0. | Uzturēšanas izdevumi | 14 058 526 901 | 13 414 934 426 | 643 592 475 | 4.80 |
| 2.0. | Kapitālie izdevumi | 1 198 995 670 | 1 065 872 042 | 133 123 628 | 12.49 |
|  |  |  |  |  |  |

Būtiskākie budžeta izdevumi atbilstoši funkcionālajām kategorijām (turpmāk – funkcijas) 2024. gadā veikti sociālās aizsardzības jomā, kas veido 5 160,3 milj. *euro* vērtībā jeb 33,82 % no valsts konsolidētajiem izdevumiem, ekonomiskajai darbībai – 2 043,6 milj. *euro* vērtībā jeb 13.39 % no valsts konsolidētajiem izdevumiem, un veselībai – 1 880,3 milj. *euro* vērtībā jeb 12,32 % no valsts konsolidētajiem izdevumiem (skatīt 6.3. attēlu).



6.3. attēls. Konsolidētā valsts budžeta izdevumi pa funkcionālajām kategorijām 2023. gadā un 2024. gadā

Valsts konsolidētā budžeta finansiālās bilances rezultāts pārskata gadā pēc naudas plūsmas principa ir deficīts 652,0 milj. *euro* vērtībā jeb 1,62 % apjomā no iekšzemes kopprodukta, salīdzinoši 2023. gadā valsts konsolidētā budžeta finansiālā bilance bija ar deficītu 1 174,0 milj. *euro* (skatīt 6.4. attēlu).

6.4. attēls. Konsolidētā valsts budžeta finansiālā bilance 2015. – 2024. gadā (milj. euro)

Valsts parāds 2024. gada 31. decembrī ir 19 056,0 milj. *euro*, tas nesasniedz Likumā noteikto maksimālo valsts parādu 2024. gada beigās 19 300,0 milj. *euro* nominālvērtībā. 2024. gada beigās valsts parāda struktūrā lielāko daļu veidoja Latvijas valdības starptautiskajos finanšu tirgos emitētās obligācijas 16 170,4 milj. *euro*, Valsts iekšējā aizņēmuma ilgtermiņa obligācijas 476,0 milj. *euro,* SURE aizņēmums no Eiropas Komisijas (EC) 472,0 milj. *euro*, ES fondu līdzfinansējums 275,0 milj. *euro,* aizņēmums no Eiropas Komisijas 200,0 milj. *euro*, Kohēzijas un struktūrfondu līdzfinansējums 24,4 milj. *euro*, saistību pārņemšana veselības aprūpei 11,9 milj. *euro,* ministriju, citu centrālo valsts iestāžu un atvasināto publisko personu aizņēmumi 61,5 milj. *euro* un noguldījumi (saistības) 1 364,8 milj. *euro.*

Valsts kā galvotāja 2024. gadā veikusi maksājumus aizņēmēja (studentu) vietā 0,015 milj. *euro*. Likumā pieļaujamā robeža uz valsts budžetu attiecināmo valsts vārdā sniegto galvojumu parāda saistību segšanai ir 0,672 milj. *euro*, savukārt, no iepriekšējos periodos samaksātajiem līdzekļiem aizņēmēja vietā, atgūti 0,5 milj. *euro*.

Likumā noteiktais aizdevumu kopējais palielinājums ir 135,7 milj. *euro*. Valsts budžeta izsniegtie aizdevumi un izsniegto aizdevumu saņemtā atmaksa (neto vērtība) 2024. gadā ir 38,8 milj. *euro,* kas salīdzinājumā ar 2023. gadu palielinājās par 91,4 milj. *euro* jeb 173,78 %. Izpilde pret Likumā noteikto gada plānu ir 28,75 %. Valsts budžeta izsniegto aizdevumu izpilde 53,2 milj. *euro* vērtībā, kas attiecībā pret Likumā noteikto gada plānu ir 32,54 %, bet valsts budžeta izsniegto aizdevumu saņemtās atmaksas pārskata gadā ir 92,0 milj. *euro* vērtībā, kas attiecībā pret Likumā noteikto gada plānu ir 323,77 %.

# Konsolidētā valsts budžeta ieņēmumi

Valsts pamatbudžeta ieņēmumos 2024. gadā lielāko daļu veido **nodokļu ieņēmumi** *–* 6 974,8 milj. *euro* vērtībā jeb 69,53 % no kopējās ieņēmumu summas. Detalizēta informācija par valsts budžeta ieņēmumiem skatāma 2024. gada pārskata 8. tabula “Likuma par valsts budžetu 2. pielikuma “Valsts budžeta ieņēmumi” izpilde” sadaļā “I Valsts pamatbudžeta ieņēmumi 2024. gadā”.

Pievienotās vērtības nodokļa ieņēmumi –

**3 882 362 027** *euro*

38,70 % no ieņēmumiem

Lielākos nodokļu ieņēmumus valsts budžetā veido pievienotās vērtības nodoklis (turpmāk – PVN) 3 882,4 milj. *euro* vērtībā. Šī nodokļa ieņēmumu izpilde salīdzinājumā ar Likumā noteikto gada plānu ar izmaiņām ir 94,77 %, bet salīdzinājumā ar 2023. gadu PVN ieņēmumi ir palielinājušies par 2,8 milj. *euro* jeb 0,07 % (skatīt 6.5. attēlu).

*6.5. attēls. Nodokļu ieņēmumi 2023. gadā un 2024. gadā (milj. euro)*

Saskaņā ar CSP datiem, 2024.gadā palielinājusies strādājošo darba samaksa par 9.63 %, kas veicināja mājsaimniecību ienākumu kāpumu, palielināja patēriņu, kas sekmēja lielākus PVN ieņēmumus.

Krasa energoresursu cenu samazinājuma ietekmē mazākus PVN ieņēmumus iemaksāja energoapgādes nozare.

Akcīzes nodokļa kopējie ieņēmumi2024. gadā ir 1 190,8 milj. *euro* vērtībā, kas salīdzinājumā ar 2023. gadu palielinājušies par 36,0 milj. *euro* jeb 3,12 %. Savukārt, šī nodokļa gada plāna izpilde ir 94,89 %.

Akcīzes nodokļa ieņēmumu palielinājumu galvenokārt ietekmēja ar 2024.gada 1.martu noteiktās paaugstinātās akcīzes nodokļa likmes tabakas izstrādājumiem, alkoholiskiem dzērieniem, elektroniskajām smēķēšanas ierīcēs izmantotajiem šķidrumiem, bezalkoholiskajiem dzērieniem ar augstu cukura saturu un enerģijas dzērieniem. Komersantiem bija jāveic krājumā esošo preču inventarizācija un jāiemaksā akcīzes nodokļa starpības summa, kas arī nodrošināja papildus ieņēmumus valsts budžetā.

Iedzīvotāju ienākuma nodokļa (turpmāk – IIN) ieņēmumi valsts pamatbudžetā 2024. gadā ir 702,7 milj. *euro* vērtībā, kas salīdzinājumā ar 2023. gadu ir par 77,7 milj. *euro* jeb par 12,43 % vairāk. IIN gada plāna izpilde ir 106,69 %.

IIN ieņēmumu palielinājumu 2024. gadā galvenokārt ietekmēja strādājošo mēneša vidējā bruto darba samaksa. Latvijā 2024. gadā mēneša vidējā bruto darba samaksa valstī par pilnas slodzes darbu bija 1685 eiro, liecina Centrālās statistikas pārvaldes dati, un, salīdzinot ar 2023. gadu, mēneša vidējais atalgojums palielinājās par 149 eiro jeb 9.70 %. Vidējā samaksa par vienu nostrādāto stundu pirms nodokļu nomaksas pieauga līdz 11,38 eiro jeb par 12.1 %. Lielākais vidējās darba samaksas pieaugums 2024. gada sākumā bija vērojams publiskajā sektorā, kas lielā mērā saistāms ar atalgojuma celšanu izglītības un aizsardzības nozarēs, kā arī janvārī veiktajām piemaksām Iekšlietu ministrijas iestāžu darbiniekiem. Taču 2024. gada pēdējos mēnešos vidējās darba samaksas pieauguma temps publiskajā sektorā bremzējās un tuvinājās pieaugumam privātajā sektorā.

Uzņēmumu ienākuma nodokļa (turpmāk – UIN) ieņēmumi valsts budžetā 2024. gadā ir 719,4 milj. *euro* vērtībā, kas salīdzinājumā ar 2023. gadu palielinājās par 174,6 milj. *euro* jeb 32,05 %. UIN gada plāna izpilde ir 103,09 %.

UIN straujais kāpums 2024. gadā skaidrojams ar izmaiņām UIN likumā. No 2024. gada 1. janvāra kredītiestādēm un patērētāju kreditēšanas pakalpojumu sniedzējiem ir pienākums taksācijas gadā veikt nodokļa piemaksu 20% apmērā, ko aprēķina, izmantojot pirmstaksācijas gada peļņu un ņemot vērā taksācijas gadā sadalīto peļņu un par to samaksātā nodokļa apmēru. Minēto izmaiņu rezultātā atbilstoši Finanšu ministrijas novērtējumam budžetā papildus saņemti 138 miljoni eiro, kas bija tuvu plānotajam apmēram.

Transportlīdzekļa ekspluatācijas nodokļa ieņēmumi 2024. gadā ir 102,3 milj. *euro* vērtībā, kas salīdzinājumā ar 2023. gadu samazinājās par 0,2 milj. *euro* jeb 0,21 %, un gada plāna izpilde ir 97,17 %.

Saskaņā ar Ceļu satiksmes drošības direkcijas datiem, transportlīdzekļa ekspluatācijas nodokļa ieņēmumu samazinājumu galvenokārt ietekmēja transportlīdzekļu pirmreizējās reģistrācijas skaita samazinājums par 7,5 %.

**Valsts sociālās apdrošināšanas obligātās iemaksas** 2024. gadā ir 4 398,2 milj. *euro* vērtībā, kas salīdzinājumā ar 2023. gadu palielinājās par 374,7 milj. *euro* jeb 9,31 %, un gada plāna izpilde ir 96,78 %.

Sociālās apdrošināšanas iemaksas –

**4 398 196 373** *euro*

2024. gadā valsts speciālā budžeta ieņēmumos Valsts sociālās apdrošināšanas obligātās iemaksas (turpmāk – VSAOI) ieņēmumi ir 4 244,7 milj. *euro* vērtībā, kas salīdzinājumā ar 2023. gadu ir par 361,0 milj. *euro* jeb 9,30 % vairāk. VSAOI gada plāna izpilde ir 96,75 %. Detalizēta informācija par valsts budžeta ieņēmumiem skatāma 2024. gada pārskata 8. tabula “Likuma par valsts budžetu 2. pielikuma “Valsts budžeta ieņēmumi” izpilde” sadaļā “III Valsts speciālā budžeta ieņēmumi”.

VSAOI palielinājumu galvenokārt ietekmēja mēneša vidējās bruto darba samaksas pieaugums, kas 2024. gadā vidēji ir 1685 *euro* mēnesī, kas palielināja darba samaksas fonda pieaugumu. No 2024. gada valstī noteikts minimālās algas pieaugums no 620 *euro* līdz 700 *euro* jeb par 12,9 % par pilnas slodzes darbu.

2024. gadā mēneša vidējā bruto darba samaksa sabiedriskajā sektorā (1 742 *euro*) ir par 76 *euro* lielāka nekā privātajā sektorā (1 666 *euro*), un tā pieauga attiecīgi par 12,17 % un 8,68 %. Vispārējās valdības sektorā, kurā ietilpst valsts un pašvaldību iestādes, kā arī valsts un pašvaldību kontrolētas un finansētas kapitālsabiedrības, vidējā darba samaksa pieauga līdz 1 689 *euro* jeb par 12,45 %.

Gada laikā vidējā darba samaksa visstraujāk pieauga izglītībā – par 17,0 %, administratīvo un apkalpojošo dienestu darbību nozarē – par 14,3 % (straujāk darbaspēka meklēšanas un nodrošināšanas ar personālu nozarē) un citu pakalpojumu nozarē (ietver sabiedrisko, politisko un citu organizāciju darbību, individuālās lietošanas priekšmetu un mājsaimniecības piederumu remontu, ķīmisko tīrītavu, frizieru, skaistumkopšanas, apbedīšanas un citus pakalpojumus) – par 13,7 %.

2024. gadā **nenodokļu ieņēmumi** ir 1 198,5 milj. *euro* vērtībā, kas salīdzinājumā ar 2023. gadu palielinājās par 163,7 milj. *euro* jeb 15,82 %, un gada plāna izpilde ir 126,31 %.

Valsts pamatbudžetā nenodokļu ieņēmumi ir 1 098,7 milj. *euro* vērtībā, kas salīdzinājumā ar 2023. gadu ir par 143,1 milj. *euro* jeb 14,97 % vairāk. 2024. gadā valsts pamatbudžeta nenodokļu ieņēmumi salīdzinājumā ar Likumā plānoto ir iekasēti 126,74 % apmērā.

Lielākos valsts pamatbudžeta nenodokļu ieņēmumus 2024. gadā veidoja:

* ieņēmumi no uzņēmējdarbības un īpašuma – palielinājums 124,1 milj. *euro* vērtībā, kuru galvenokārt ietekmēja:
  + ieņēmumi no dividendēm (ieņēmumi no valsts (pašvaldību) kapitāla izmantošanas) 393,4 milj. *euro* vērtībā. Lielākos maksājumus par valsts kapitāla izmantošanu veica AS “Latvenergo” 212,2 milj. *euro*, VAS “Latvijas valsts meži” 141,3 milj. *euro*, SIA “Latvijas valsts radio un televīzijas centrs” 14,5 milj. *euro,* AS “Augstsprieguma tīkls” 10,1 milj. *euro* un VAS “Latvijas Loto” 8,8 milj. *euro*;
  + procentu ieņēmumi par depozītiem, kontu atlikumiem, valsts parāda vērtspapīriem un atlikto maksājumu 104,0 milj. *euro* vērtībā;
  + procentu ieņēmumi par aizdevumiem 90,7 milj. *euro* vērtībā.
* valsts nodevas un kancelejas nodevas – palielinājums 35,1 milj. *euro* vērtībā, kuru galvenokārt ietekmēja:
  + valsts nodevas par valsts sniegto nodrošinājumu un juridiskajiem un citiem pakalpojumiem 88,9 milj. *euro,* no tāmbūtiskākie maksājumi veikti par nodevu par īpašuma tiesību un ķīlas tiesību nostiprināšanu zemesgrāmatā, kas iekasēta no fiziskām personām, izņemot mantojumus un dāvinājumus 22,4 milj. *euro*, par nodevu par īpašuma tiesību un ķīlas tiesību nostiprināšanu zemesgrāmatā, kas iekasēta no juridiskām personām, izņemot mantojumus un dāvinājumus 19,9 milj. *euro*, nodeva par Latvijas Republikas pasu un citu personu apliecinošu un tiesību apliecinošu dokumentu izsniegšanu 19,7 milj. *euro*;
  + speciāliem mērķiem paredzētās valsts nodevas 149,8 milj. *euro* vērtībā, no kurām būtiskākie nodevu maksājumi veikti: hipotekārā kredīta ņēmēju aizsardzības nodevai 97,5 milj. *euro* un autoceļu lietošanas nodevai 30,2 milj. *euro*;
* pārējie nenodokļu ieņēmumi – samazinājums 24,8 milj. *euro* vērtībā, kuru galvenokārt ietekmēja:
  + ieņēmumi no konfiscēto noziedzīgi iegūto līdzekļu un papildsoda – mantas konfiskācija – realizācijas 42,1 milj. *euro*;
  + ieņēmumi no budžeta iestādēm atmaksātiem pārējiem debitoru parādiem 20,3 milj. *euro;*
  + ieņēmumi no līgumsodiem un procentu maksājumiem par saistību neizpildi 4,5 milj. *euro*.

Valsts nodevu administrācijas saskaņā ar Ministru kabineta 2018. gada 7. augusta noteikumiem Nr.453 “Valsts nodevu uzskaites noteikumi” (turpmāk – MK noteikumi Nr.453) sagatavojušas un iesniegušas pārskatu par 2024. gadu. Valsts nodevas kopumā iekasē 43 valsts nodevu administrācijas. Atbilstoši MK noteikumiem Nr.453 valsts nodevu administrācijas veic valsts nodevu uzskaiti par visām tās administrētajām valsts nodevām, nodrošinot informācijas uzrādīšanu valsts nodevu uzskaites pārskatā, izņemot Tiesu administrāciju, kura neuzskaita valsts nodevas civilprocesa ietvaros, jo notiek detalizētas uzskaites izstrāde.

Saskaņā ar nodevu administrāciju sniegto informāciju par 2024. gadu samaksai aprēķinātā valsts nodevu summa ir 140,8 milj. *euro*, faktiski saņemtā summa ir 131,6 milj. *euro* un atmaksāta summa 3,0 milj. *euro* no pārskata gada un iepriekšējos pārskata gados iekasētajiem valsts nodevu ieņēmumiem. Būtiskākās faktiski saņemtās valsts nodevu summas valsts budžetā iekasējušas –Tiesu administrācija 59,3 milj. *euro*, VSIA “Latvijas valsts ceļi” 32,4 milj. *euro* un Pilsonības un migrācijas lietu pārvalde 20,1 milj. *euro*. Būtiskākie valsts nodevu objekti ir:

* īpašuma tiesību un ķīlas tiesību nostiprināšana zemesgrāmatā (kods 9.1.7.4., 9.1.7.5., 9.1.7.6.) – uzrādīta samaksai aprēķinātā valsts nodevas summa 53,5 milj. *euro,* faktiski saņemtā summa 46,0 milj. *euro*, atmaksātā summa 0,08 milj. *euro.* Kopējais sniegto pakalpojumu skaits šai nodevai ir 545 074 pakalpojumi;
* par autoceļu lietošanu (kods 9.3.9.2.) – uzrādīta samaksai aprēķinātā valsts nodevas summa 30,2 milj. *euro*, faktiski saņemtā summa 30,2 milj. *euro,* atmaksātā summa 0,09 milj. *euro.* Kopējais sniegto pakalpojumu skaits šai nodevai ir 1 464 281 pakalpojumi;
* par prasības pieteikumu iesniegšanu tiesā (kods 9.1.1.2.) – uzrādīta samaksai aprēķinātā valsts nodevas summa 12,6 milj. euro, faktiski saņemtā summa 12,6 milj. euro, atmaksātā summa 0,8 milj. euro.
* par personas apliecību un pases izsniegšanu (kods 9.1.8.1., 9.1.8.2.) – uzrādīta samaksai aprēķinātā valsts nodevas summa 12,0 milj. *euro*, faktiski saņemtā summa 12,2 milj. *euro* par601 376sniegtajiem pakalpojumiem.

**Ārvalstu finanšu palīdzības** pamatbudžeta ieņēmumi ir 1 777,2 milj. *euro* vērtībā, kas salīdzinājumā ar 2023. gadu ir par 343,6 milj. *euro* jeb 23,97 % vairāk. 2023. gadā valsts pamatbudžeta ārvalstu finanšu palīdzības budžeta ieņēmumi salīdzinājumā ar Likumā plānoto ir saņemti 89,96 % apmērā. 2024. gadā ārvalstu finanšu palīdzības budžeta ieņēmumi palielinājušies par saņemto finansējumu no Eiropas Komisijas par noslēgto līgumu par Eiropas Atveseļošanas un noturības mehānismu. Detalizēta informācija skatāma 6.3. tabulā.

*6.3. tabula. Ārvalstu finanšu palīdzība pamatbudžetam ieņēmumu izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| 4.0 | Ārvalstu finanšu palīdzība | 1 777 240 013 | 1 433 594 153 | 343 645 860 | 23.97 |
| 20.3.0.0 | Ieņēmumi no Eiropas Savienības strukturālajiem un investīciju fondiem un Eiropas Savienības kopējās lauksaimniecības politikas īstenošanas instrumentiem | 1 048 351 775 | 1 156 864 308 | -108 512 533 | -9.38 |
| 20.6.0.0 | Pārējie ieņēmumi no Eiropas Savienības | 430 702 208 | 4 531 018 | 426 171 190 | 9405.64 |
| 20.7.0.0 | Atmaksa valsts budžetā par neatbilstoši veiktajiem izdevumiem par Eiropas Savienības politiku instrumentu un pārējās ārvalstu finanšu palīdzības finansēto projektu (pasākumu) īstenošanu | 8 590 717 | 3 764 913 | 4 825 804 | 128.18 |
| 20.8.0.0 | Ieņēmumi no pārējām valstīm un institūcijām, kuras nav Eiropas Savienības dalībvalstis un Eiropas Savienības institūcijas | 26 131 027 | 12 820 170 | 13 310 857 | 103.83 |
| 21.1.0.0 | Iestādes ieņēmumi no ārvalstu finanšu palīdzības | 263 464 286 | 255 613 744 | 7 850 542 | 3.07 |
|  |  |  |  |  |  |

# Valsts pamatbudžeta programmu un apakšprogrammu izpilde 2024. gadā

Ministrijas un citas centrālās valsts iestādes noteiktās apropriācijas ietvaros nodrošina valsts pamatbudžeta līdzekļu efektīvu un racionālu izlietojumu atbilstoši Likumam, lai nodrošinātu attiecīgo valsts funkciju izpildi. Detalizēta informācija skatāma 2024. gada pārskata 10. tabula “Likuma par valsts budžetu 4. pielikuma “Valsts pamatbudžeta ieņēmumi un izdevumi pa programmām un apakšprogrammām” izpilde”.

Valsts pamatbudžeta programmu ieņēmumi 2024. gadā ir 10 031,2 milj. *euro* vērtībā, kas salīdzinājumā ar 2023. gadu ir par 901,8 milj. *euro* jeb 9,88 % vairāk, savukārt izdevumi veidoja 11 084,8 milj. *euro*, kas salīdzinājumā ar 2023. gadu ir par 514,6 milj. *euro* jeb 4,87 % vairāk. Valsts pamatbudžeta finansiālās bilances deficīts 2024. gadā ir 1 053,6 milj. *euro*, bet 2023. gadā finansiālās bilances deficīts bija 1 440,9 milj. *euro* apmērā. Finansiālās bilances deficīts salīdzinot ar iepriekšējo gadu ir samazinājies par 387,2 milj. *euro* (skatīt 6.4. un 6.5. tabulu).

Valsts pamatbudžeta programmu un apakšprogrammu ieņēmumu pieaugums valsts pamatbudžetā galvenokārt saistīts ar dotācijas piešķiršanu, lai segtu izdevumus, kas saistīti ar:

* valsts tiešās pārvaldes iestādēs nodarbināto atalgojuma palielināšanu, galvenokārt Iekšlietu ministrijas, Tieslietu ministrijas, Aizsardzības un Izglītības un zinātnes ministrijas institūcijās nodarbinātajiem;
* vienotā pakalpojumu centra izveidi;
* valsts apmaksātu veselības aprūpes pakalpojumu pieejamības paaugstināšanu Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm;
* Latvijas dalības Eiropas Savienībā divdesmitgades atzīmēšanai;
* dotācija paredzēta arī atbalsta pasākumiem pašvaldībām dažādu investīciju projektu īstenošanai un valsts atbalsta pasākumiem piegādātājiem energoresursu un siltumapgādes pakalpojumu maksas samazinājumam).

*6.4. tabula. Valsts pamatbudžeta ieņēmumu izmaiņas (euro)*

|  |  |  |  |  |  |
| --- | --- | --- | --- | --- | --- |
| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
|  | **IEŅĒMUMI KOPĀ** | **10 031 203 168** | **9 129 382 852** | **901 820 316** | **9.88** |
| I. | Resursi izdevumu segšanai | 11 278 675 161 | 10 717 070 715 | 561 604 446 | 5.24 |
| 2.0. | Nenodokļu ieņēmumi | 30 443 | 0 | 30 443 | - |
| 3.0. | Maksas pakalpojumi un citi pašu ieņēmumi | 175 592 814 | 145 042 503 | 30 550 311 | 21.06 |
| 4.0. | Ārvalstu finanšu palīdzība | 255 640 532 | 255 640 532 | 7 919 953 | 3.10 |
| 5.0. | Transferti | 4 822 824 | 3 941 951 | 880 873 | 22.35 |
| 7.0. | Dotācija no vispārējiem ieņēmumiem | 10 834 668 595 | 10 312 445 729 | 522 222 866 | 5.06 |
|  |  |  |  |  |  |

2024. gadā valsts pamatbudžetā veikti 88,59 % no Likumā plānotās gada izdevumu kopsummas. Valsts pamatbudžeta programmas izdevumu izpildi gandrīz apguvis 64. budžeta resors “Dotācija pašvaldībām” (99,92%) un 62. budžeta resors “Mērķdotācijas pašvaldībām” (99,80%). Augsta valsts pamatbudžeta izdevumu izpilde ir Tiesībsarga birojam (99,76%), Sabiedriskajiem elektroniskajiem plašsaziņas līdzekļiem (99,72%), Aizsardzības ministrijai (99,41%) un Veselības ministrijai (99,25%).

Zemākā valsts pamatbudžeta izdevumu izpilde ir Finanšu ministrijai (neiekļaujot 62.un 74. resoru) – izdevumi ir 60,48% no precizētā valsts pamatbudžeta izdevumu plāna. Iemaksas ES budžetā 2024. gadā galvenokārt ir mazākas nekā sākotnēji prognozēts saistībā ar daudzgadu finanšu shēmas vidusposma pārskatu, kurš sākotnēji paredzēja Latvijai lielākus maksājumus. 2024. gadā ir pārskatītas arī pašu resursu bāzu prognozes un rezultātā Eiropas Komisija sagatavoja Eiropas Savienības budžeta grozījumu Nr.4 projektu, lai iekļautu ietekmi 2024. gada Eiropas Savienības budžetā, tas rezultējās ar Latvijas pašu resursu iemaksu Eiropas Savienības 2024. gada budžetā samazinājumu.

Satiksmes ministrijas izdevumi ir 82,24% no precizētā valsts pamatbudžeta izdevumu plāna, kas galvenokārt saistīts ar projektēšanas darbu kavējumiem Eiropas transporta infrastruktūras projektu Rail Baltica ietvaros, kas atsevišķos posmos ir sasniegusi trīs gadu kavējumus, un novēlotu (viena gada kavējums) būvniecības līguma parakstīšanu būvniecības darbiem ārpus Rīgas.

Radio un televīzijas regulatoram izdevumi ir 83,17% no precizētā valsts pamatbudžeta izdevumu plāna. Piešķirtais finansējums netika apgūts pilnībā, jo mainījās situācija elektroenerģijas tirgū – Nord Pool biržā Latvijas tirdzniecības zonā elektroenerģijas cenas samazinājās. Kopējās VAS "Latvijas Valsts radio un televīzijas centrs” iegādātās elektroenerģijas izmaksas 2024.gadā bija par 26% mazākas nekā bija ieplānots un par 44% mazākas nekā faktiskās izmaksas 2023. gadā.

*6.5. tabula. Pamatbudžeta izdevumu izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **II**. | **IZDEVUMI** | **11 084 834 304** | **10 570 252 044** | **514 582 260** | **4.87** |
| **1.0.** | **Uzturēšanas izdevumi** | **9 914 358 627** | **9 556 349 216** | **358 009 411** | **3.75** |
| 1.1. | Kārtējie izdevumi | 3 009 023 569 | 2 936 082 174 | 72 941 395 | 2.48 |
| 1.2. | Procentu izdevumi | 348 470 173 | 195 801 581 | 152 668 592 | 77.97 |
| 1.3. | Subsīdijas, dotācijas un sociāla rakstura maksājumi un kompensācijas | 4 446 806 295 | 4 398 977 246 | 47 829 049 | 1.09 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 2 110 058 590 | 2 025 488 215 | 84 570 375 | 4.18 |
| 1.4. | Kārtējie maksājumi Eiropas Savienības budžetā un starptautiskā sadarbība | 445 034 490 | 477 103 939 | -32 069 449 | -6.72 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 1 665 024 100 | 1 548 384 276 | 116 639 824 | 7.53 |
| **2.0.** | **Kapitālie izdevumi** | **1 170 475 677** | **1 013 902 828** | **156 572 849** | **15.44** |
| 2.1. | Pamatkapitāla veidošana | 1 023 233 776 | 843 564 043 | 179 669 733 | 21.30 |
| 2.2. | Kapitālo izdevumu transferti | 147 241 901 | 170 338 785 | -23 096 884 | -13.56 |
|  |  |  |  |  |  |

Būtiskas izmaiņas izdevumu pozīcijās galvenokārt veidojas (skatīt 6.5. tabulu):

postenim “Kārtējie izdevumi” – pārskata perioda izdevumi ir 3 009,0 milj. *euro*vērtībā, kas, salīdzinot ar 2023. gadu, palielinājās par 72,9 milj. *euro* jeb 2,48 %. Būtiskākās šī posteņa izmaiņas ir Iekšlietu ministrijai 74,5 milj. *euro*, Satiksmes ministrijai 14,7 milj. *euro,* Veselības ministrijai 12,1 milj. *euro,* bet samazinājums Ekonomikas ministrijai (71,2) milj. *euro*. Izdevumu pieaugumu galvenokārt ietekmēja:

* Iekšlietu ministrijai atlīdzības pieaugums amatpersonām ar speciālajām dienesta pakāpēm, kas nodrošina valsts iekšējās drošības stiprināšanas pasākumu īstenošanu, valsts drošības dienesta aktivitāšu īstenošanu un pasākuma “Eiropas Savienības prasībām atbilstošu pasu, elektronisko identifikācijas karšu un uzturēšanās atļauju izsniegšana” īstenošanu.
* Satiksmes ministrijai pakalpojumu izmaksu pieaugums saistībā par Ķekavas apvedceļa uzturēšanas maksājumiem;
* Veselības ministrijai atlīdzības pieaugums akadēmiskajam personālam;
* Ekonomikas ministrijai izdevumu samazinājums postenī “Preces un pakalpojumi” saistītas ar izdevumu samazinājumu valsts naftas rezervju nodrošināšanas pakalpojumiem, salīdzinot ar iepriekšējo pārskata periodu;

postenim “Procentu izdevumi” – pārskata perioda izdevumi ir 348,5 milj. *euro* vērtībā, kas, salīdzinot ar 2023. gadu, palielinājās par 152,7 milj. *euro* jeb 77,97 %. Būtiskākās šī posteņa izmaiņas ir Finanšu ministrijai 152,0 milj. *euro.*

postenim “Subsīdijas, dotācijas un sociāla rakstura maksājumi un kompensācijas” pārskata periodā veikti izdevumi 4 446,8 milj. *euro* vērtībā, kas salīdzinājumā ar 2023. gadu ir par 47,8 milj. *euro* jeb 1,09 % vairāk. Kopumā šim postenim izmaiņas nav būtiskas, bet vērtējot detalizētāk, postenim “Sociāla rakstura maksājumi un kompensācijas” veikti izdevumi 674,2 milj. *euro* vērtībā, kas salīdzinājumā ar 2023. gadu ir par 40,7 milj. *euro* jeb 6,43 % vairāk. Būtiskākais palielinājums ir Finanšu ministrijai 60,7 milj. *euro*, kas galvenokārt saistīts ar papildu piešķirto finansējumu Latvijas Loto simtgades stipendiju projekta turpināšanai, kā arī palielinot programmā “Mērķdotācijas pašvaldībām” izmaksājamās stipendijas apjomu vispārējās vidējās izglītības un profesionālās vidējās izglītības ieguvējiem.

postenim “Pamatkapitāla veidošana” – pārskata periodā veikti izdevumi 1 023,2 milj. *euro* vērtībā, kas salīdzinājumā ar 2023. gadu ir par 179,7 milj. *euro* jeb 21,30 % vairāk. Būtiskākais pieaugums ir Aizsardzības ministrijai 138,9 milj. *euro*, Tieslietu ministrijai 61,8 milj. *euro* un Iekšlietu ministrijai 47,8 milj. *euro*, bet samazinājums – Finanšu ministrijai (58,0) milj. *euro*. Izmaiņas galvenokārt ietekmēja:

* Aizsardzības ministrijai izmaiņu palielinājumu veido darījumi, t.sk. par militārās tehnikas, bezpilotu līdaparātu un citu iekārtu iegādi, par datortehnikas, sakaru un citas biroja tehnikas un pārējo pamatlīdzekļu iegādi, par vidējās darbības pretgaisa aizsardzības sistēmas iegādi, par izdevumiem par inženierbūvēm, par servertehnikas, datoru un biroju tehnikas iegādem informācijas tehnoloģijas darbu nodrošināšanai, par tehnoloģiskās iekārtu un mašīnu iegādi tipogrāfijas un ģeodēzijas darbu izpildi, par avansa maksājumiem par militārās tehnikas piegādi;
* Tieslietu ministrijai izdevumu palielinājums jaunā cietuma būvniecības darbiem Liepājā;
* Iekšlietu Iekšlietu ministrijai izdevumu palielinājums, t.sk. par Eiropas Savienības projektu ietvaros iegādātajiem pamatlīdzekļiem un avansa maksājumiem, par pasākuma "Valsts investīcijas valsts aizsardzības spēju attīstības un iekšējās drošības stiprināšanas pasākumu īstenošana" iegādātajiem pamatlīdzekļiem, par speciālo ugunsdzēsības un glābšanas transportlīdzekļu iegādi, par konvojējamo personu pārvadāšanai nepieciešamo transportlīdzekļu iegādi;
* Finanšu ministrijai izdevumu samazinājums saistīts ar VAS “Valsts nekustamie īpašumi” realizēto būvniecības projektu 2023.gadā un pasākumu 2024. gadā plānotā finansējuma izmaiņām.

Valsts pamatbudžeta izdevumi atbilstoši funkcionālajām kategorijām

Pārskata gadā lielākie izdevumi veikti funkcijās: ekonomiskā darbība 2 049,4 milj. *euro* vērtībā jeb 18,49 % no kopējiem izdevumiem, veselības izdevumiem – 1 873,3 milj. *euro* jeb16,91 %no kopējiem izdevumiem un vispārējie valdības dienesti – 1 811,0 milj. *euro* jeb 16,34 % no kopējiem izdevumiem.

2024. gadā valsts pamatbudžeta izdevumos atbilstoši funkcionālajām kategorijām, salīdzinot ar 2023. gadu, lielākās izmaiņas ir funkcijai – sabiedriskā kārtība un drošība 328,8 milj. *euro* jeb 35,64 %, ar papildu piešķirto finansējumu, lai segtu izdevumus, kas saistīti ar prioritāri izbūvējamajiem valsts robežas joslas posmiem uz valsts sauszemes robežas gar Latvijas Republikas un Baltkrievijas Republikas valsts robežu, kā arī lai segtu izdevumus, kas saistīti ar speciālo ugunsdzēsības un glābšanas transportlīdzekļu iegādi, un projekta “Automatizētas robežu uzraudzības infrastruktūra” īstenošanu un jauna cietuma būvniecību Liepājā.

Aizsardzības funkcijai izdevumu pieaugums ir 167,7 milj. *euro* jeb 14,06%, kas saistīts ar NATO paplašinātās klātbūtnes brigādes līmeņa kaujas grupas izveidi ciešā sasaistē ar poligona “Sēlija” attīstību, kas paredz dzīvošanas atbalsta zonas būvniecību un šautuvju izveidi, pilnveidota valsts robežas aizsardzība, izmantojot fiziskos un inženiertehniskos risinājumu, uzsākta Nacionālo bruņoto spēku struktūras palielināšana, nākotnē paredzot personālsastāva pieaugumu, celta NBS vienību kaujas gatavība, piesaistot nepieciešamos personālresursus un prioritizējot tādu materiāltehnisko līdzekļu iegādes, kas stiprina vienību kaujas gatavību un reaģēšanas spējas.

Izdevumu pieaugums izglītības funkcijai ir 133,0 milj. *euro* jeb 12,13 %, kas saistīts ar prioritārajiem pasākumiem “Valsts tiešās pārvaldes iestādēs nodarbināto atalgojuma palielināšanai”, “Valsts pārvaldes kapacitātes stiprināšanai, nodrošinot stratēģiski svarīgo amata grupu atlīdzību”, “Pedagogu darba samaksas pieauguma grafika īstenošanas 2.solim no 2024. gada 1. janvāra”.

Savukārt, izdevumu samazinājums funkcijai “Ekonomiskā darbība” (288.6) milj. *euro* jeb 12,35 % galvenokārt ir tāpēc, ka iepriekšējā periodā sniegts atbalsts energoresursu cenu ārkārtēja pieauguma radīto izdevumu kompensēšanai (skatīt 6.6. attēlu).

*6.6. attēls. Valsts pamatbudžeta izdevumi atbilstoši funkcionālajām kategorijām 2023. gadā un 2024. gadā (milj. euro)*

Papildus informāciju par valsts budžetu var iegūt Finanšu ministrijas mājas lapā: <https://www.fm.gov.lv/lv/interaktivie-budzeta-riki>, kur pieejamas divas sadaļas:

* interaktīvais budžets, kur ar interaktīviem budžeta rīkiem var iegūt informāciju par kopējiem valsts budžeta rādītājiem un valsts budžeta sadalījumu pa nozarēm;
* valsts budžeta strukturizētie skaidrojumi pa gadiem, sākot no 2017. gada līdz 2024. gadam. Kā piemēram, sadaļā 2024. gada valsts budžeta strukturētie paskaidrojumi iegūstama informācija par nozaru darbības mērķiem: plānotiem izdevumiem, politikas mērķiem un rezultatīviem rādītājiem, plānotās un faktiskās vērtības, programmu mērķi, galvenās aktivitātes. Tabulu veidā pieejama informācija par darbības rezultātiem un to rezultatīviem rādītājiem no 2021. līdz 2025. gadam, par finansiāliem rādītājiem no 2021. līdz 2025. gadam un izmaiņas izdevumos, salīdzinot 2024. gada plānu ar 2023. gada plānu.

Valsts pamatbudžeta izdevumi 2024. gadā ir 11 084,8 milj. *euro* vērtībā, tai skaitā izdevumi valsts pamatfunkciju nodrošināšanai ir 9 268,1 milj. *euro* vērtībā, kas salīdzinot ar 2023. gadu ir par 641,0 milj. *euro* jeb 7,43 % vairāk, un izdevumi Eiropas Savienības (ES) politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu īstenošanai 1 816,7 milj. *euro* vērtībā, kas salīdzinot ar 2023. gadu ir par 126,4 milj. *euro* jeb 6,51 % mazāk. Detalizēta informācija skatāma 2024. gada pārskata 9. tabula “Likuma par valsts budžetu 3. pielikuma “Valsts pamatbudžeta un valsts speciālā budžeta kopsavilkums” izpilde”.

# Valsts konsolidētais speciālais budžets

Valsts speciālais budžets ir valsts sociālajai apdrošināšanai paredzēta valsts budžeta daļa, valsts sociālās politikas veidošanai apdrošināšanas un valsts sociālo pabalstu jomā, kuru īsteno Labklājības ministrija. Valsts speciālais budžets īsteno piecas apakšprogrammas. Detalizēta informācija skatāma 2024. gada pārskata 11. tabula “Likuma par valsts budžetu 5. pielikuma “Valsts speciālā budžeta ieņēmumi un izdevumi pa programmām un apakšprogrammām” izpilde”.

Valsts speciālā budžeta ieņēmumi –

**4 649 024 521** *euro*

Speciālā budžeta ieņēmumi 2024. gadā ir 4 649,0 milj. *euro* vērtībā (skatīt 6.6. tabulu). 2024. gadā valsts speciālajā budžetā saņemti 97,65 % no Likumā plānotās gada ieņēmumu kopsummas.

*6.6. tabula. Speciālā budžeta ieņēmumu izmaiņas (euro)*

| **Klasifi-kācijas kods** | **Posteņa nosaukums** | | **Budžeta izpilde** | | **Palielinājums (+), samazinājums (–) (1.– 2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | | **1** | **2** | **3** | **4** |
| **I.** | **IEŅĒMUMI KOPĀ** | | **4 649 024 521** | **4 239 679 040** | **409 345 481** | **9.66** |
| 1.0. | Nodokļu ieņēmumi | | 4 244 676 889 | 3 883 632 908 | 361 043 981 | 9.30 |
| 2.0. | Nenodokļu ieņēmumi | | 117 651 349 | 83 668 933 | 33 982 416 | 40.62 |
| 3.0. | Maksas pakalpojumi un citi pašu ieņēmumi | | 63 375 | 71 078 | -7 703 | -10.84 |
| 5.0. | Transferti | | 286 632 908 | 272 306 121 | 14 326 787 | 5.26 |
|  | |  |  |  |  |  |

Speciālā budžeta ieņēmumos nav būtiskas izmaiņas salīdzinājumā ar iepriekšējo gadu, lielākie ieņēmumi pārskata gadā saņemti no valsts sociālās apdrošināšanas obligāto iemaksu sadales 5 119,8 milj. *euro* vērtībā, kas detalizētāk sadalās: iemaksas valsts pensiju apdrošināšanai ir 3 688,4 milj. *euro* vērtībā, iemaksas sociālajai apdrošināšanai bezdarba gadījumiem 222,7 milj. *euro* vērtībā, iemaksas sociālajai apdrošināšanai pret nelaimes gadījumiem darbā un arodslimībām – 114,7 milj. *euro* vērtībā un iemaksas invaliditātes, maternitātes, slimības un vecāku apdrošināšanai 1 094,0 milj. *euro* vērtībā.

Valsts speciālā budžeta izdevumi 2024. gadā sasniedza 4 311,9 milj. *euro* vērtību, bet salīdzinājumā ar plānu izlietoti 99,06 % apmērā (skatīt 6.7. tabulu). Izdevumu pieaugums saistīts ar pensiju indeksāciju 2024. gada oktobrī un attiecīgu pensiju un pabalstu atlīdzību saņēmēju skaita palielināšanos.

Valsts speciālā budžeta izdevumi –

**4 311 889 562** *euro*

Būtiskas izmaiņas veidojas postenim “Subsīdijas, dotācijas un sociāla rakstura maksājumi un kompensācijas” – pārskata perioda izdevumi ir 4 279,9 milj. *euro*vērtībā, kas, salīdzinot ar 2023. gadu, palielinājās par 323,8 milj. *euro* jeb 8,18 %. Veikti maksājumi vecuma pensijas izmaksai, invaliditātes pensijas izmaksai, bezdarbnieku pabalstu izmaksai un sociāla rakstura pakalpojumiem un kompensācijām.

*6.7. tabula. Speciālā budžeta izdevumu izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **II.** | **IZDEVUMI** | **4 311 889 562** | **3 988 266 407** | **323 623 155** | **8.11** |
| **1.0.** | **Uzturēšanas izdevumi** | **4 310 435 825** | **3 986 444 435** | **323 991 390** | **8.13** |
| 1.1. | Kārtējie izdevumi | 28 020 768 | 27 487 758 | 533 010 | 1.94 |
| 1.3. | Subsīdijas, dotācijas un sociāla rakstura maksājumi un kompensācijas | 4 279 939 356 | 3 956 182 435 | 323 756 921 | 8.18 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 2 475 701 | 2 774 242 | -298 541 | -10.76 |
| 1.4. | Kārtējie maksājumi Eiropas Savienības budžetā un starptautiskā sadarbība | 22 041 | 21 281 | 760 | 3.57 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 2 453 660 | 2 752 961 | -299 301 | -10.87 |
| **2.0.** | **Kapitālie izdevumi** | **1 453 737** | **1 821 972** | **-368 235** | **-20.21** |
| 2.1. | Pamatkapitāla veidošana | 1 453 737 | 1 821 972 | -368 235 | -20.21 |
|  |  |  |  |  |  |

Valsts sociālās apdrošināšanas speciālā budžeta izdevumu izmaiņas sadalījumā pa programmām:

* lielākā izdevumu daļa 2024. gadā veidojas programmā “Valsts pensiju speciālais budžets” 3 160,4 milj. *euro* jeb 68,77 % no kopējiem bruto izdevumiem (turpmāk – izdevumi), no šīs programmas realizēta pensiju indeksācija 2024. gada oktobrī, jo palielinājās vecuma pensijas apmērs, kā arī ar 2024. gada 1. janvāri atjaunota pakāpeniska (atbilstoši pensijas piešķiršanas gadiem) piemaksu piešķiršana par apdrošināšanas stāžu, kas uzkrāts līdz 1995. gada 31. decembrim. 2024. gadā tās piešķirtas personām, kurām pensija piešķirta 2012., 2013. un 2014. gadā (1,52 *euro* apmērā par katru gadu);
* programmā “Invaliditātes, maternitātes un slimības speciālais budžets” izdevumi ir 1 072,4 milj. *euro* jeb 23,34 % no izdevumiem, izmaiņas šajā programmā veidojas saistībā ar valsts sociālā nodrošinājuma pabalsta apmēra pensijas vecumu sasniegušām personām un personām ar invaliditāti palielināšanu līdz 137 *euro* mēnesī (līdz 31.12.2023. – 125 *euro*), savukārt personām ar invaliditāti kopš bērnības (25% apmērā no ienākumu mediānas) – līdz 171 *euro* (līdz 31.12.2023. – 157 *euro*). Valsts sociālā nodrošinājuma pabalsta apmērs apgādnieka zaudējuma gadījumā bērniem līdz septiņu gadu vecumam palielināts līdz 171 *euro* mēnesī (līdz 31.12.2023. – 157 *euro*), no septiņu gadu vecuma – līdz 206 *euro* mēnesī (līdz 31.12.2023. – 188 *euro*);
* programmā “Nodarbinātības speciālais budžets” izdevumi ir 229,7 milj. euro jeb 5,0 % no izdevumiem, palielinājās veiktie izdevumi saistībā ar bezdarbnieka pabalstu, jo pieauga vidējais apmērs mēnesī par 43,04 euro jeb 10,13 %;
* programmā “Darba negadījumu speciālais budžets” – 105,1 milj. euro jeb 2,29 % no izdevumiem, palielinājās veiktie izdevumi saistībā ar darbspēju zaudējumiem, jo pieauga vidējais apmērs mēnesī par 30,3 euro jeb 5,99 % un palielinājās saņēmēju skaits vidēji par 1 012 personām mēnesī, palielinājās veiktie izdevumi saistībā ar slimības pabalstiem, jo palielinājās saņēmēju skaits vidēji par 348 personām mēnesī;
* programmā “Valsts sociālās apdrošināšanas aģentūras speciālais budžets” sociālās apdrošināšanas budžeta administrēšanai izlietoti 27,8 milj. euro jeb 0,61 % no izdevumiem.

# Valsts konsolidētā ziedojumu un dāvinājumu izpilde

Valsts budžetā 2024. gadā **saņemti** ziedojumi un dāvinājumi 1,1 milj. *euro* vērtībā, kas, salīdzinot ar 2023. gadu, ir par 0,2 milj. *euro* jeb 21,26 % vairāk. Detalizēta informācija skatāma 2024. gada pārskata 18. tabula “Valsts konsolidētā ziedojumu un dāvinājumu izpilde” (skatīt 6.8. tabulu).

Saņemti ziedojumi un dāvinājumi –

**1 070 009** *euro*

*6.8. tabula. Ziedojumu un dāvinājumu ieņēmumu izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.–2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **I.** | **IEŅĒMUMI KOPĀ** | **1 070 009** | **882 390** | **187 619** | **21.26** |
| 1.5. | Transferti | 0 | 24 | -24 | -100.00 |
| 6.0. | Ziedojumi un dāvinājumi | 1 070 009 | 882 366 | 187 643 | 21.27 |
|  |  |  |  |  |  |

Lielākās ziedojumu un dāvinājumu summas 2024. gadā saņēmusi Kultūras ministrija 0,5 milj. *euro* – mērķziedojumu no Borisa un Ināras Teterevu fonda atbalsts Prado izstādei Latvijā, ziedojums no fiziskas personas Latvijas Nacionālās bibliotēkas darbības nodrošināšanai, ziedojums no Nākotnes atbalsta fonda un AS Rietumu Bankas atbalstam izstādei “Ludolfs Liberts. Art Deco Hipnotiskais spožums”, ziedojums no Roche Finanz AG atbalstam izstādei “Korporatīvā dizaina pieredze. Roche”.

Izglītības un zinātnes ministrija saņēmusi ziedojumus 0,3 milj. *euro* vērtībā, t.sk., saņemti naudas līdzekļi no Borisa un Ināras Teterevu fonda atbalsts grāmatu izdošanai, fiziska persona ziedojusi līdzekļus stipendiju izmaksai studentiem un mērķziedojums Ventspils augstskolas infrastruktūras iegādei, Hanse–Parlament E.V. ziedojums projektam.

Veselības ministrija saņēmusi ziedojumus 0,3 milj. *euro* vērtībā, t.sk., saņemti naudas līdzekļi no Amar Foundation pētniecībai, no Lindex Latvia, SIA ziedojums RSU Onkoloģijas institūta darba finansēšanai pētījumu veikšana krūts vēža jomā un FiteBac Technologies ziedojums Grant Fitebac Technology projektam.

Valsts budžetā saņemto ziedojumu un dāvinājumu **izlietojums** pārskata gadā ir 1,2 milj. *euro* vērtībā, kas, salīdzinot ar 2023. gadu, palielinājies par 0,1 milj. *euro* jeb 6,25 % (skatīt 6.9. tabulu), lielākās izmaiņas izdevumos bija pamatkapitāla veidošanai 0,1 milj. *euro*. Lielākos izdevumus veica Kultūras ministrija 0,5 milj. *euro* par precēm un pakalpojumiem, subsīdiju un dotāciju veidā komersantiem, biedrībām, nodibinājumiem un fiziskām personām.

Izlietoti ziedojumi un dāvinājumi –

**1 246 029** *euro*

Ziedojumos un dāvinājumos saņemtie līdzekļi ir mazāki par veiktiem izdevumiem, kas veidoja finansiālās bilances deficītu 2024. gadā 0,2 milj. *euro*, arī 2023. gadā bija finansiālās bilances deficīts 0,3 milj. *euro* apmērā. Finansiālās bilances izmaiņas, salīdzinot ar iepriekšējo gadu, ir samazinājums par 0,1 milj. *euro.*

*6.9. tabula. Ziedojumu un dāvinājumu izlietojuma izmaiņas (euro)*

|  |  |  |  |  |  |
| --- | --- | --- | --- | --- | --- |
| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **II.** | **IZDEVUMI** | **1 246 029** | **1 172 738** | **73 291** | **6.25** |
| **1.0.** | **Uzturēšanas izdevumi** | **1 136 629** | **1 126 970** | **9 659** | **6.25** |
| 1.1. | Kārtējie izdevumi | 740 241 | 888 420 | -148 179 | -16.68 |
| 1.3. | Subsīdijas, dotācijas un sociāla rakstura maksājumi un kompensācijas | 118 458 | 210 168 | -91 710 | -43.64 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 277 930 | 28 382 | 249 548 | 879.25 |
| **2.0.** | **Kapitālie izdevumi** | **109 333** | **45 768** | **63 565** | **138.89** |
| 2.1. | Pamatkapitāla veidošana | 109 333 | 45 768 | 63 565 | 138.89 |
|  |  |  |  |  |  |

# No valsts budžeta daļēji finansētu atvasinātu publisku personu un budžeta nefinansētu iestāžu konsolidētā pamatdarbība

No valsts budžeta daļēji finansētu atvasinātu publisku personu un budžeta nefinansētu iestāžu pamatdarbības ieņēmumi ir 661,1 milj. *euro* vērtībā, kas salīdzinot ar 2023. gadu, palielinājušies par 58,4 milj. *euro* jeb 9,69 % (skatīt 6.10. tabulu). Detalizēta informācija skatāma 2024. gada pārskata 19. tabula “No valsts budžeta daļēji finansētu atvasinātu publisku personu un budžeta nefinansētu iestāžu konsolidētā pamatdarbības izpilde”.

Pamatdarbības ieņēmumi –

**661 116 385** *euro*

Būtiskas izmaiņas veidojas postenī “Ārvalstu finanšu palīdzība” – pārskata periodā saņemti līdzekļi 51,9 milj. *euro* vērtībā, kas salīdzinājumā ar 2023. gadu ir par 14,8 milj. *euro* jeb 39,76 % vairāk. Būtiskākais pieaugums ir Izglītības un zinātnes ministrijai 13,3 milj. *euro*, Veselības ministrijai 1,9 milj. *euro* un Zemkopības ministrijai 0,5 milj. *euro*.

*6.10. tabula. Ieņēmumu no pamatdarbības izmaiņas (euro)*

|  |  |  |  |  |  |
| --- | --- | --- | --- | --- | --- |
| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **I.** | **IEŅĒMUMI KOPĀ** | **661 116 385** | **602 712 320** | **58 404 065** | **9.69** |
| 3.0. | Maksas pakalpojumi un citi pašu ieņēmumi | 180 092 910 | 178 863 075 | 1 229 835 | 0.69 |
| 4.0. | Ārvalstu finanšu palīdzība | 51 860 191 | 37 106 197 | 14 753 994 | 39.76 |
| 5.0. | Transferti | 429 163 284 | 386 743 048 | 42 420 236 | 10.97 |
|  |  |  |  |  |  |

Izmaiņas galvenokārt ietekmēja:

* Izglītības un zinātnes ministrijai ieskaitīts finansējums projektu Vēža skrīninga programmu ieviešana (EUCanScreen), Zema dimensijas ferolektriķi progresīvām elektroniskām un biomedicīniskām ierīcēm (FeLow–D), Ceļā uz izcilības centru kvantu fotonikā Latvijā realizācijai;
* Veselības ministrijai saņemts finansējums dažādu projektu – Kultūras pratības vērtība Eiropā, Informācijas apspiešanas noteikšana un apkarošana no transnacionālas perspektīvas, Eiropas vakcinācija pēc Covid, Veselīgs un izturīgs domāšanas veids ar organizētu, atbalstošu un digitālu darba vietu jums (HARMONY), Luminiscenti implanti kā porti gaismas terapijām realizācijai;
* Zemkopības ministrijai ārvalstu finansu palīdzības ieņēmumi par ārvalstu finanšu palīdzības projektu līdzekļiem veikto zinātniskajiem pētījumiem.

No valsts budžeta daļēji finansētu atvasinātu publisku personu un budžeta nefinansētu iestāžu pamatdarbības kopējie izdevumi 2024. gadā sasniedza 600,5 milj. *euro* (skatīt 6.11. tabulu). Salīdzinot ar 2023. gadu, izdevumi palielinājušies par 10,8 milj. *euro* jeb 1,83 %.

Pamatdarbības izdevumi –

**600 549 199** *euro*

*6.11. tabula. Izdevumu no pamatdarbības izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.–2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **II.** | **IZDEVUMI** | **600 549 199** | **589 776 577** | **10 772 622** | **1.83** |
| **1.0.** | **Uzturēšanas izdevumi** | **558 177 986** | **527 528 876** | **30 649 110** | **5.81** |
| 1.1. | Kārtējie izdevumi | 482 341 722 | 452 102 818 | 40 240 230 | 6.69 |
| 1.2. | Procentu izdevumi | 1 858 623 | 1 658 350 | 200 273 | 12.08 |
| 1.3. | Subsīdijas, dotācijas un sociāla rakstura maksājumi un kompensācijas | 32 563 475 | 31 417 781 | 1 145 694 | 3.65 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 41 414 166 | 42 349 927 | -935 761 | -2.21 |
| 1.4. | Kārtējie maksājumi Eiropas Savienības budžetā un starptautiskā sadarbība | 31 032 363 | 12 334 286 | 18 698 077 | 151.59 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 10 381 803 | 30 015 641 | -19 633 838 | -65.41 |
| **2.0.** | **Kapitālie izdevumi** | **42 371 213** | **62 247 701** | **-19 876 488** | **-31.93** |
| 2.1. | Pamatkapitāla veidošana | 42 227 945 | 62 241 908 | -20 013 963 | -32.16 |
| 2.2. | Kapitālo izdevumu transferti | 143 268 | 5 793 | 137 475 | 2373.12 |
|  |  |  |  |  |  |

Būtiskas izmaiņas veidojas postenī “Kārtējie maksājumi Eiropas Savienības budžetā un starptautiskā sadarbība” – pārskata periodā veikti izdevumi 31,0 milj. *euro* vērtībā, kas salīdzinājumā ar 2023. gadu ir par 18,7 milj. *euro* jeb 151,59 % vairāk. Būtiskākais pieaugums ir Izglītības un zinātnes ministrijai 19,9 milj. *euro*, kuru galvenokārt ietekmēja iemaksas dalībai projektā “Līdzdalības atbalstoši mākslīgā intelekta rīki uzticamas pilsoņu tiešsaistes aktivitātes atbalstam un dezinformācijas atmaskošanai.

Pārskata gadā lielākie izdevumi veikti funkcijās: izglītība 462,9 milj. *euro* vērtībā jeb 77,08 % no kopējiem izdevumiem, vispārējie valdības dienesti – 97,8 milj. *euro* jeb 16,29 % no kopējiem izdevumiem un ekonomiskā darbība – 22,7 milj. *euro* jeb 3,78 % no kopējiem izdevumiem.

2024. gadā no valsts budžeta daļēji finansētu atvasinātu publisku personu un budžeta nefinansētu iestāžu pamatdarbības ieņēmumi pārsniedza izdevumus, veidojot finansiālās bilances pārpalikumu 60,6 milj. *euro*, kas salīdzinājumā ar 2023. gadu palielinājies par 47,6 milj. *euro*.

# Budžeta nefinansētu iestāžu pamatdarbība

Likuma par budžetu un finanšu vadību 41. panta pirmā daļa nosaka: “Budžeta nefinansētu iestāžu nākamā gada budžetu projektus apstiprināšanai Ministru kabinetā iesniedz ministrijas (pārraudzības institūcijas) līdz kārtējā gada 1. septembrim, un Ministru kabinets tos apstiprina līdz kārtējā gada 15. septembrim”. Valsts konsolidētā budžeta izpildē budžeta nefinansēto iestāžu pamatdarbības ieņēmumi un izdevumi iekļauti no valsts budžeta daļēji finansētu atvasinātu publisku personu un budžeta nefinansētu iestāžu konsolidētā pamatdarbības budžeta izpildē (skatīt 6.12. tabulu).

Skaidrojumā sniegta kopsavilkuma informācija par budžeta nefinansētu iestāžu[[1]](#footnote-2) pamatdarbības ieņēmumiem un izdevumiem 2024. gadā.

*6.12. tabula. Budžeta nefinansētu iestāžu pamatdarbības ieņēmumi un izdevumi (euro)*

| **Klasi-fikāci-jas kods** | **Posteņa nosaukums** | **Likums/plāns gadam** | | | **Budžeta izpilde** | | | |
| --- | --- | --- | --- | --- | --- | --- | --- | --- |
| **apstiprināts** | **ar izmaiņām** | **izmaiņas**  **(2.– 1.)** | **pārskata periodā** | **salīdzinot ar** | | **iepriekšējā pārskata periodā** |
| **likumā/plānā gadam apstiprināto**  **(4.– 1.)** | **likumu/ plānu gadam ar izmaiņām**  **(4.– 2.)** |
| **A** | **B** | **1** | **2** | **3** | **4** | **5** | **6** | **7** |
| **I.** | **IEŅĒMUMI KOPĀ** | **21 714 167** | **21 453 501** | **-260 666** | **21 744 784** | **30 617** | **291 283** | **20 229 583** |
| 3.0. | Maksas pakalpojumi un citi pašu ieņēmumi | 19 529 298 | 19 554 224 | 24 926 | 19 591 624 | 62 326 | 37 400 | 18 415 965 |
| 4.0. | Ārvalstu finanšu palīdzība | 1 585 384 | 1 585 384 | 0 | 1 835 753 | 250 369 | 250 369 | 1 205 211 |
| 5.0. | Transferti | 599 485 | 313 893 | -285 592 | 317 407 | -282 078 | 3 514 | 608 407 |
| 18.0.0.0.. | Valsts budžeta transferti | 599 485 | 313 893 | -285 592 | 316 282 | -282 078 | 3 514 | 608 407 |
| **II.** | **IZDEVUMI KOPĀ** | **23 550 182** | **24 337 388** | **787 206** | **22 103 781** | **-1 446 401** | **-2 233 607** | **20 798 104** |
| 1.0. | Uzturēšanas izdevumi | 22 842 265 | 23 466 416 | 624 151 | 21 275 334 | -1 566 931 | -2 191 082 | 19 311 232 |
| 1.1. | Kārtējie izdevumi | 21 152 515 | 21 711 197 | 558 682 | 19 546 876 | -1 605 639 | -2 164 321 | 17 156 454 |
| 1000 | Atlīdzība | 16 879 169 | 17 078 447 | 199 278 | 16 077 554 | -801 615 | -1 000 893 | 13 841 280 |
| 2000 | Preces un pakalpojumi | 4 273 346 | 4 632 750 | 359 404 | 3 469 322 | -804 024 | -1 163 428 | 3 315 174 |
| 1.3. | Subsīdijas, dotācijas un sociāla rakstura maksājumi un kompensācijas | 0 | 15 000 | 15 000 | 15 000 | 0 | 0 | 50 000 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 1 689 750 | 1 740 219 | 50 469 | 1 713 458 | 856 | -26 761 | 2 104 778 |
| 1.4. | Kārtējie maksājumi Eiropas Savienības budžetā un starptautiskā sadarbība | 1 438 000 | 1 435 441 | -2 559 | 1 427 970 | -10 030 | -7 471 | 1 461 143 |
| 7700 | Starptautiskā sadarbība | 1 438 000 | 1 435 441 | -2 559 | 1 427 970 | -10 030 | -7 471 | 1 461 143 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 251 750 | 304 778 | 53 028 | 285 488 | 10 886 | -19 290 | 643 635 |
| 7800 | No valsts budžeta daļēji finansētu atvasināto publisko personu un budžeta nefinansētu iestāžu transferti un uzturēšanas izdevumu transferti | 251 750 | 304 778 | 53 028 | 285 488 | 10 886 | -19 290 | 643 635 |
| 2.0. | Kapitālie izdevumi | 707 917 | 870 972 | 163 055 | 828 447 | 120 530 | -42 525 | 1 486 872 |
| 2.1. | Pamatkapitāla veidošana | 707 917 | 870 972 | 163 055 | 828 447 | 120 530 | -42 525 | 1 486 872 |
| **III.** | **IEŅĒMUMU PĀRSNIEGUMS (+), DEFICĪTS (–) (I. – II.)** | **-1 836 015** | **-2 883 887** | **-1 047 872** | **-358 997** | **1 477 018** | **2 524 890** | **-568 521** |
| **IV.** | **Finansēšana** | **1 836 015** | **2 883 887** | **1 047 872** | **358 997** | **-1 477 018** | **-2 524 890** | **568 521** |
| F20010000 | Naudas līdzekļi un noguldījumi (bilances aktīvā**)** | 1 836 015 | 2 883 887 | 1 047 872 | 358 997 | -1 477 018 | -2 524 890 | 568 521 |
| NL MP | Maksas pakalpojumu un citu pašu ieņēmumu naudas līdzekļu atlikumu izmaiņas (palielinājums (–) vai samazinājums (+)) | 1 761 376 | 2 809 248 | 1 047 872 | 358 997 | -1 402 379 | -2 450 251 | 568 521 |
| NL AFP | Ārvalstu finanšu palīdzības naudas līdzekļu atlikumu izmaiņas (palielinājums (–) vai samazinājums (+)) | 74 639 | 74 639 | 0 | 0 | -74 639 | -74 639 | 0 |
|  |  |  |  |  |  |  |  |  |

# Konsolidācija

Pārskatā konsolidēti dati pa budžeta veidiem (pamatbudžets, speciālais budžets, ziedojumi un dāvinājumi) un starp šiem budžeta veidiem.

Konsolidāciju veic, summējot visus pārskatos uzrādītos rādītājus un izslēdzot savstarpēji atbilstošus ieņēmumu un izdevumu posteņus, pilnībā konsolidē izdevumu un ieņēmumu transfertu savstarpējos darījumus.

Valsts konsolidētajā budžetā, konsolidējot starpbudžetu (pamatbudžetu, speciālo budžetu, ziedojumus un dāvinājumus, un no valsts budžeta daļēji finansētu atvasinātu publisku personu un budžeta nefinansētu iestāžu pamatdarbību un citus budžetus) darījumus, izslēgtas šādas pozīcijas:

**Ieņēmumi/izdevumi – 736 939 408 *euro* vērtībā**, t.sk.:

* pakalpojumu izdevumi (izdevumu EKK 2200, ieņēmumu kods 8.4.0.0.) – 48 834 *euro* vērtībā;
* procentu izdevumi (izdevumu EKK 4300, ieņēmumu kodi 8.4.0.0. un 22.6.0.0.) – 13 162 048 *euro* vērtībā;
* valsts budžeta uzturēšanas izdevumu transferti (izdevumu EKK 7100, ieņēmumu kodi 18.1.0.0.; 18.2.0.0.; 18.4.0.0.; 12.3.0.0.) – 286 584 277 *euro* vērtībā;
* transferti citiem budžetiem noteiktam mērķim (izdevumu EKK 7300, ieņēmumu kods 18.3.0.0.; 21.3.0.0.) – 75 255 937 *euro* vērtībā;
* pārējie valsts budžeta uzturēšanas izdevumu transferti citiem budžetiem (izdevumu EKK 7400, ieņēmumu kods 18.3.0.0.; 21.3.0.0.) – 337 744 531 *euro* vērtībā;
* no valsts budžeta daļēji finansētu atvasinātu publisku personu un budžeta nefinansētu iestāžu uzturēšanas izdevumu transferti (izdevumu EKK 7800, ieņēmumu kodi 12.3.0.0. un 17.1.0.0.) – 8 729 491 *euro* vērtībā;
* valsts budžeta kapitālo izdevumu transferti (izdevumu EKK 9100, ieņēmumu kods 18.2.0.0.) – 351 855 *euro* vērtībā;
* valsts budžeta transferti kapitālajiem izdevumiem citiem budžetiem noteiktam mērķim (izdevumu EKK 9500, ieņēmumu kods 18.3.0.0.; 21.3.0.0.) – 6 907 635 *euro* vērtībā;
* pārējie valsts budžeta kapitālo izdevumu transferti citiem budžetiem (izdevumu EKK 9700, ieņēmumu kods 18.3.0.0.; 21.3.0.0.) – 8 011 532 *euro* vērtībā;
* no valsts budžeta daļēji finansētu atvasinātu publisku personu un budžeta nefinansētu iestāžu uzturēšanas izdevumu transferti (izdevumu EKK 9800, ieņēmumu kodi 12.3.0.0. un 17.1.0.0.) – 143 268 *euro* vērtībā.

Valsts pamatbudžeta ieņēmumi un izdevumi konsolidēti **111 469 624** *euro*vērtībā šādās budžeta izpildes pozīcijās:

* valsts budžeta uzturēšanas izdevumu transferti no valsts pamatbudžeta dotācijas no vispārējiem ieņēmumiem uz valsts pamatbudžetu (izdevumu EKK 7131, ieņēmumu kods 18.1.3.1.; 21.4.9.0.) – 73 580 560 *euro* vērtībā;
* valsts budžeta uzturēšanas izdevumu transferti no valsts pamatbudžeta ārvalstu finanšu palīdzības līdzekļiem uz valsts pamatbudžetu (izdevumu EKK 7132, ieņēmumu kods 18.1.3.2.) – 2 963 962 *euro* vērtībā;
* pārējie valsts budžeta uzturēšanas izdevumu transferti no valsts pamatbudžeta uz valsts pamatbudžetu (izdevumu EKK 7139, ieņēmumu kodi 18.1.3.9. un 12.3.4.9.) – 3 980 039 *euro* vērtībā;
* atmaksa valsts pamatbudžetā par valsts budžeta iestāžu veiktajiem uzturēšanas izdevumiem Eiropas Savienības politiku instrumentu un pārējās ārvalstu finanšu palīdzības līdzfinansētajos projektos (pasākumos) (izdevumu EKK 7500, ieņēmumu kodi 21.2.0.0.; 21.7.2.0. un 21.4.9.0.) – 27 489 289 *euro* vērtībā;
* izdevumi subsīdijām un dotācijām komersantiem, biedrībām un nodibinājumiem (izdevumu EKK 3200, ieņēmumu kods 12.3.4.9.) – 3 359 575 *euro* vērtībā;
* procentu izdevumi (izdevumu EKK 4330, ieņēmumu kods 21.1.4.0.) – 96 199 *euro* vērtībā.

No valsts budžeta daļēji finansētu atvasinātu publisku personu un budžeta nefinansētu iestāžu pamatdarbības ieņēmumi un izdevumi konsolidēti **4 318 250***euro*vērtībā šādā budžeta izpildes pozīcijā:

* no valsts budžeta daļēji finansētu atvasinātu publisku personu un budžeta nefinansētu iestāžu savstarpējie transferti (izdevumu EKK 7840, ieņēmumu kods 17.4.0.0) – 4 318 250*euro* vērtībā.

1. Budžeta nefinansētas institūcijas: valsts aģentūra “Civilās aviācijas aģentūra”, valsts aģentūra “Valsts dzelzceļa tehniskā inspekcija”, Latvijas Republikas Valsts dzelzceļa administrācija, Transporta nelaimes gadījumu un incidentu izmeklēšanas birojs, Zāļu valsts aģentūra, Patentu valde un valsts aģentūra “Latvijas Nacionālais akreditācijas birojs” [↑](#footnote-ref-2)